次呂伯恭見寄韻
作者：章甫
朝代：宋

paragraphs: 魯鈍不如錐處囊，嗜好鑿圓投枘方。
鏡中鬚髮今蒼浪，多病年來疏酒觴。
山林舊約都茫茫，局促何由心膽張。
半生恍墮水中央，疾呼四顧無舟航。
客舍雨餘梅杏黄，憶君著書看屋梁。
緘題到手伸讀忙，亦知別後遥相望。
我猶駑馬遭絆韁，君若鷹鸇之老蒼。
見義勇往柔而剛，君不求名名自彰。
行須正色肅鵷行，不容燕雀高飛翔。
辱詩敢忘什襲藏，報章勉率聊寄將。
廣厦他時客幾房，種成桃李滿江鄉，忍使故人趨道旁。